b'\n_START_ARTICLE_\nFinanssivalvonta\n_START_SECTION_\nHallinto\n_START_PARAGRAPH_\nFinanssivalvonta toimii Suomen Pankin yhteydess\xc3\xa4 ja valtioneuvostossa sit\xc3\xa4 koskevat asiat k\xc3\xa4sittelee valtiovarainministeri\xc3\xb6. Sen toiminnan ohjauksesta huolehtii viisij\xc3\xa4seninen johtokunta, joka valitaan kolmeksi vuodeksi kerrallaan. J\xc3\xa4senien ja varaj\xc3\xa4senien tulee olla hyvin perehtyneit\xc3\xa4 finanssimarkkinoiden toimintaan. Valtiovarainministeri\xc3\xb6, sosiaali- ja terveysministeri\xc3\xb6 sek\xc3\xa4 Suomen Pankki saavat kukin ehdottaa yhden johtokunnan j\xc3\xa4senen, itse valinnan suorittaa eduskunnan pankkivaltuusto._NEWLINE_Finanssivalvonnan johtaja toimii viraston p\xc3\xa4\xc3\xa4llikk\xc3\xb6n\xc3\xa4. H\xc3\xa4nen virkakautensa kest\xc3\xa4\xc3\xa4 viisi vuotta, ja h\xc3\xa4net nimitt\xc3\xa4\xc3\xa4 virkaansa eduskunnan pankkivaltuusto.\n_START_SECTION_\nHallinnolliset seuraamukset ja kustannusten kattaminen\n_START_PARAGRAPH_\nFinanssivalvonta voi m\xc3\xa4\xc3\xa4r\xc3\xa4t\xc3\xa4 hallinnollisen seuraamuksen eli sanktion. Hallinnollisia seuraamuksia ovat rikemaksu, julkinen varoitus ja seuraamusmaksu. Finanssivalvonta voi my\xc3\xb6s tehd\xc3\xa4 tutkintapyynn\xc3\xb6n poliisille._NEWLINE_Hallinnollisten seuraamusten lis\xc3\xa4ksi Finanssivalvonta voi k\xc3\xa4ytt\xc3\xa4\xc3\xa4 finanssimarkkinoiden valvomiseksi annettuja valvontavaltuuksia, joihin kuuluvat muiden muassa johdon toiminnan m\xc3\xa4\xc3\xa4r\xc3\xa4aikainen rajoittaminen sek\xc3\xa4 toimiluvan mukaisen toiminnan rajoittaminen._NEWLINE_Finanssivalvonnan toiminnasta aiheutuneet kustannukset katetaan p\xc3\xa4\xc3\xa4osin valvottavilta ker\xc3\xa4tt\xc3\xa4vill\xc3\xa4 toimenpidemaksuilla ja veronluonteisilla valvontamaksuilla.'